J e g y z ő k ö n y v

**Készült:** a Bezenye Községi Önkormányzat Képviselő-testületének 2022. október 13. napján 18.00 órakor a Bezenyei Művelődési Házban megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 18:03 órakor megnyitja. Megállapítja, hogy az ülés határozatképes, mivel a 7 megválasztott képviselő jelen van. Az ülés jegyzőkönyvének hitelesítésére Kammerhofer Lívia és Hiltser Mátyás képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés napirendi pontjait, és szavazásra bocsátja annak elfogadását.

A képviselő-testület *egyhangúlag, 7 igen szavazattal* az alábbi határozatot hozza:

**123/2022. (IX. 20.) h a t á r o z a t**

Bezenye Községi Önkormányzat képviselő-testülete a 2022. október 13-i ülésén az alábbi napirendi pontokat tárgyalja:

1. Ipari Telkek értékesítésére kiírt pályázatra benyújtott ajánlatok értékelése

Előadó: Márkus Erika polgármester

1. Mosonmagyaróvár Térségi Társulás megállapodásának módosítása

Előadó: Márkus Erika polgármester

1. Mosonmagyaróvár Térségi Társulás költségvetési határozat módosítása

Előadó: Márkus Erika polgármester

1. Gördülő fejlesztési terv (2023-2037) véleményezése

Előadó: Márkus Erika polgármester

1. Szociális tüzelőanyag megrendeléséről döntés

Előadó: Márkus Erika polgármester

1. Caminus fűtéstechnikai eszközök térítésmentes átvétele

Előadó: Márkus Erika polgármester

Felelős: Márkus Erika polgármester

Határidő: azonnal

Nusser Györgyné napirend előtti felszólalásra szót kér, a polgármester a szót megadja.

Nusser Györgyné az alábbi szöveget olvassa fel:

*Tisztelt Képviselő Testület!*

*Szeretném röviden megindokolni, hogy miért nem veszek részt a későbbiekben a mai testületi ülésen.*

*Kérem véleményem szó szerinti rögzítését a jegyzőkönyvben.*

*2022 május óta hét alkalommal kértem és több képviselőtársam is kérte a Polgármestert szóban és legalább kétszer írásban, hogy terjesszen be árajánlatokat még járhatatlan bezenyei és papréti utak megépítésére. Gondolok itt a Faiskola, Akác-köz, Rózsa-köz, Radnóti utcákra.*

*Kossuth utcát azért nem említem, mert arra van beadott pályázatunk.*

*Szóval a kérés az kérés maradt! Nem került előterjesztésre ilyen napirend és ezért dönteni sem tudtunk róla. Mindig volt valami halaszthatatlan kifogás vagy legutóbb szeptember 20.-án ígéret, hogy legközelebb biztosan foglalkozhatunk ezzel.*

*Pedig lenne rá pénze az Önkormányzatnak.*

*A képviselő testületi tagok, hivatalos árajánlatot nem kérhetnek a vállalkozóktól, ezt csak a Polgármester teheti meg.*

*Ezzel a halogató magatartással már eddig is 22 millió ft veszteséget okozott a Polgármester.*

*A pénzünk hónapról, hónapra inflálódik és egyre kevesebbet ér.*

*Ha az első jelzésünkkor cselekedett volna a Polgármester, akkor már aszfaltos utakon járhatnánk egy-két utcában.*

*A tegnap esti kioktató levélben azt írja a Polgármester, hogy ő felelősen gondolkodik és gazdálkodik. Hát nem, felelőtlenül gondolkodik, mert már eddig is 22 millió ft-tal csökkentette a falunk beruházási keretét.*

*Honnan tudja, hogy mire lenne pénzünk, ha nem is kér árajánlatokat az utak megépítésére?*

*Kérte, hogy adjunk tanácsokat. Mi folyamatosan adunk, már május óta ebben a témában és sok másban is, de nem fogadja el. Megy a saját feje után a falunk kárára.*

*Azt írja a levélben, hogy számba kell venni az elköteleződések összegét. Ezt maximum fél óra alatt össze lehet adni. Nem kell hozzá közel 5 hónap.*

*Azt írja, hogy ki kell számolni a közüzemi díjak várható összegeit. Ezt is fél óra alatt az éves elszámoló számlákból, ki lehet számolni.*

*De feleslegesen adnánk segítséget, tanácsot ezekben vagy más ügyekben, mert úgysem fogadná meg. Sőt általában az ellenkezőjét teszi, mint amit a józan ész diktál.*

*Tehát a türelmem elfogyott és ezért távozom az ülésről. Nekem az a fontos, hogy a nehezen összegyűjtött önkormányzati pénzeket a lehető leghasznosabban fordítsuk a falu javára. Minden más csak másodlagos.*

*Kérem a Polgármestert, hogy az igazat mondja a faluban vagy távol innen, hogy miért, nem vettem részt a gyűlésen.*

*Nem fogok statisztálni a polgármester elhibázott gazdálkodásához.*

Nusser Györgyné, Szakos Géza, Sándor Vincéné és Antonovich Gáspár képviselők a felolvasott szöveg végén felálltak, és azonnal elhagyták az ülés helyszínét.

Márkus Erika polgármester szeretett volna élni a válaszadás lehetőségével, azonban erre a távozó képviselők nem adtak lehetőséget.

A polgármester megállapítja, hogy a képviselő-testület a 4 képviselő távozásával határozatképtelenné vált.

Az ülésen maradt képviselőknek és meghívottaknak megköszöni a részvételt és az ülést 18:10 perckor bezárja.

k.m.f.

 **Márkus Erika dr. Gáli Péter**

 polgármester jegyző

Jegyzőkönyv hitelesítők:

 **Kammerhofer Lívia Hiltser Mátyás**

 jegyzőkönyv hitelesítő jegyzőkönyv hitelesítő